ROZHODNUTIE KOMISIE
z 20. septembra 2007
o nezaradení benfurakarbu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku
[oznámené pod číslom K(2007) 4285]
(Text s významom pre EHP)
(2007/615/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení danej smernice povoliť, aby sa uviedli na trh prípravky na ochranu rastlín obsahujúce účinné látky, ktoré nie sú uvedené v prílohe I k danej smernici a ktoré sú už na trhu dva roky po dátume oznámenia danej smernice, zatiaľ čo sa tieto látky v rámci pracovného programu postupne preskúmavajú.
(2)
V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá vykonávania druhej etapy pracovného programu uvedeného v článku 8 ods. 2 smernice 91/414/EHS a stanovuje sa aj zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. V tomto zozname je aj benfurakarb.
(3)
Jeho účinky na ľudské zdravie a životné prostredie sa posúdili v súlade s ustanoveniami nariadení (ES) č. 451/2000 a (ES) č. 703/2001, pokiaľ ide o rozsah použití navrhnutých oznamovateľom. Okrem toho sú v týchto nariadeniach určené spravodajské členské štáty, ktoré musia v súlade s článkom 8 ods. 1 nariadenia (ES) č. 451/2000 predložiť Európskemu úradu pre bezpečnosť potravín (European Food Safety Authority - EFSA) príslušné hodnotiace správy a odporúčania. V prípade benfurakarbu bolo spravodajským členským štátom Belgicko a všetky príslušné informácie boli predložené 2. augusta 2004.
(4)
Hodnotiaca správa bola v rámci pracovnej skupiny pre hodnotenie vzájomne preskúmaná členskými štátmi a EFSA a predložená Komisii 28. júla 2006 vo forme záveru EFSA týkajúceho sa vzájomného preskúmania účinnej látky benfurakarb z hľadiska posúdenia rizika pesticídov. Členské štáty a Komisia v rámci Stáleho výboru pre potravinový reťazec a zdravie zvierat túto správu preskúmali a 16. marca 2007 ju dokončili vo forme revíznej správy Komisie o benfurakarbe.
(5)
Počas hodnotenia tejto účinnej látky sa zistili viaceré problémy. Hlavným metabolitom benfurakarbu je karbofurán - účinná látka, ktorá bola preskúmaná na základe smernice 91/414/EHS. Používanie benfurakarbu vedie k výskytu metabolitu karbofuránu, ktorý je podstatne toxickejší než východisková zlúčenina benfurakarb. Práve na základe jej karbofuránových rezíduí zanechávaných pri používaní benfurakarbu vznikli pri hodnotení obavy týkajúce sa vplyvu akútneho vystavenia zraniteľných skupín spotrebiteľov, obzvlášť detí, tejto látke. EFSA však konštatoval, že vzhľadom na nedostatok údajov v dokumentácii predloženej oznamovateľom nie je možné v úplnej miere zhodnotiť riziko pre spotrebiteľov. Navyše údaje uložené v rámci právnych lehôt neboli dostatočné na to, aby EFSA mohol v plnej miere posúdiť riziko znečistenia podzemných vôd metabolitmi inými ako karbofurán. Podľa dostupných údajov nebolo napokon ani preukázané, že riziko pre vtáky a cicavce, vodné a pôdne organizmy, dážďovky a iné necielené organizmy je prijateľné. Nebolo teda možné na základe dostupných informácií dospieť k záveru, že v prípade benfurakarbu sú splnené kritériá na zaradenie do prílohy I k smernici 91/414/EHS.
(6)
Komisia vyzvala oznamovateľa, aby predložil svoje pripomienky k výsledkom vzájomného preskúmania a aby sa vyjadril k tomu, či má v úmysle túto látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré prezentoval oznamovateľ, však nebolo možné dané problémy vyriešiť a z posúdení vykonaných na základe informácií, ktoré sa predložili a prehodnotili počas stretnutí odborníkov EFSA, nevyplýva, že za navrhovaných podmienok použitia možno očakávať, že prípravky na ochranu rastlín s obsahom benfurakarbu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
(7)
Benfurakarb by sa preto nemal zaradiť do prílohy I k smernici 91/414/EHS.
(8)
Mali by sa prijať opatrenia na zabezpečenie odobratia povolení udelených pre prípravky na ochranu rastlín obsahujúce benfurakarb v rámci stanovenej lehoty a na zabezpečenie toho, aby sa tieto povolenia neobnovovali a aby sa pre takéto výrobky neudeľovali nové povolenia.
(9)
Každé obdobie odkladu udelené členským štátom na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich benfurakarb by sa malo obmedziť na dvanásť mesiacov, aby sa mohli existujúce zásoby využiť ešte aj v nasledujúcom vegetačnom období. Pre poľnohospodárov budú tak prípravky na ochranu rastlín obsahujúce benfurakarb dostupné 18 mesiacov po prijatí tohto rozhodnutia.
(10)
Toto rozhodnutie nemá vplyv na predloženie žiadosti o benfurakarb podľa ustanovení článku 6 ods. 2 smernice 91/414/EHS s ohľadom na jeho možné zaradenie do prílohy I k uvedenej smernici.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Benfurakarb sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečia, aby:
a)
boli povolenia na prípravky na ochranu rastlín obsahujúce benfurakarb odobrané k 20. marcu 2008;
b)
sa odo dňa uverejnenia tohto rozhodnutia neudelili ani neobnovili žiadne povolenia na prípravky na ochranu rastlín obsahujúce karbofurán.
Článok 3
Každé obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 20. marca 2009.
Článok 4
Toto rozhodnutie je určené členským štátom.
V Bruseli 20. septembra 2007